Щомахуэ Мурат дамыгъэ лъапIэ къыхуагъэфэщэнущ
Псым щIилъафэ автомашинэм ис цIыхубзыр къегъэлынымкIэ ДПС-м и инспекторым сэбэп хуэхъуа, Къэбэрдей-Балъкъэрым щыщ Щомахуэ Мурат къэрал дамыгъэ къыхуагъэфэщэнущ. Апхуэдэ хъыбар къитащ УФ-м и МВД-м и Управленэ нэхъыщхьэу Мэзкуу щыIэм хъыбарыщIэхэмрэ цIыхубэ зэпыщIэныгъэхэмкIэ и къудамэм и унафэщI Князев Александр.
Щомахуэ Мурат КъэхъукъащIэр къыщыхъуар Мэзкуу къалэрщ. ЩIышылэм и 26-м Ростов къалэм и цIэр зезыхьэ уэрамым декIуэкI псы Iуфэм «Subaru», «Land Rover» автомашинэхэр щызэжьэхэуащ. Псы Iуфэр къызэрыхухьар Iуиудри, «Subaru»-р псы ежэхым хэхуащ.
Служебнэ автомашинэм илъ кIапсэхэр зэпищIэри, Мэзкуу псым и Iуфэм ехащ къэхъукъащIэм ирихьэлIа, ДПС-м и инспектор Коняев Алексей. Асыхьэтым къэсащ зэжьэхэуэр зи нэгу щIэкIа цIыхухъур. Ар Къэбэрдей-Балъкъэрым щыщ, Мэзкуу щыпсэу, илъэс 44-рэ зи ныбжь Щомахуэ Муратщ.
Псы щIыIэмылым хэпкIа автоинспекторым мыл кIанэкIэ автомашинэм и щхьэгъубжэр икъутэри, цIыхубз гужьеяр абы кърилъэфащ. ЩIалитIым зэгъусэу къыдрахьеижащ лей къызытехьар.
«Я гъащIэм, я узыншагъэм емыгупсысу полицэм и лэжьакIуэ Коняев Алексей- рэ Щомахуэ Муратрэ лIыхъужьыгъэ къагъэлъэгъуащ икIи псым итхьэлэ цIыхур кърагъэлащ», — къыхощ тхыгъэм.
УФ-м и МВД-м и Управленэ нэхъыщхьэу Мэзкуу къалэм щыIэм и унафэщI, полицэм и генерал-майор Баранов Олег жэрдэм къыхилъхьащ Мэзкуу псым хэхуауэ итхьэлэ цIыхубзыр къегъэлынымкIэ полицэм сэбэп хуэхъуа Щомахуэм дамыгъэ лъапIэ иратыну, — жиIащ Князевым.
НэхъапэIуэкIэ хъыбар къатауэ щытащ Коняевми къэрал дамыгъэ къыхуагъэфэщэну.
«Интерфакс» хъыбарегъащIэ агентствэ.
